地名: 朔州 (平安道, 都護府)
年: 1519.0

○甲午朔/御朝講。 上曰: "昨尹希仁
              
                【時爲江原監司。】
              請定司僕諸員立役之價, 該司難之。 當何如耶?" 領事申用漑
              
                【時爲司僕提調。】
               曰: "諸員之代役, 非本司令之也。 私自代立, 其代立者, 必濫取其價也。 宜如選上之例, 以定其價。" 大司憲趙光祖曰: "今朝廷似不協同。 大臣所執各異, 臺諫、侍從亦異。 雖不可的謂之不同, 然不可曰同心也。 若上下至誠, 密勿協贊, 則懷奸術者, 必自消沮。 世宗致一世之治者, 以黃喜、許稠爲相故也。 臣得聞之, 黃、許(一)
                〔二〕
              人, 退不敢解衣。 黃喜詣長生殿, 金宗瑞爲黃喜設饌頗豐, 喜怒以爲: ‘此饌出於何處?’ 至於上達, 宗瑞亦大臣而謝罪, 車塵之間, 僅得免焉。 宗瑞嘗設六鎭, 毅敢出於等夷者而退曰: ‘吾未嘗有如是之惶懼。’ 以此見之, 其時朝廷氣勢, 爲如何哉? 今則凡所施設, 未見自大臣出也。" 用漑曰: "臣未知朝廷, 有何乖拂也。 若議論則各有所見, 豈可以臺諫之言, 而心雖不以爲是, 而苟從乎?" 上曰: "大憲之說, 非曰不同, 然其意甚善。 且不必以苟同爲和, 唯當相與協和耳。 若是則奸慝自消沮矣。" 光祖曰: "臣非曰乖拂, 不可謂百僚師師, 濟濟相讓也。 在上位者, 聞人善, 休休樂之, 則凡事自好。 今者申用漑在此矣。 雖不可曰乖爭, 不可謂協和。 朝廷之事, 上不能鎭壓, 則雖有所爲, 猶無益矣。 臣非摘指爲某人也, 只欲朝廷協同矣。 在下者若有愆過, 明言之曰: ‘某事非也。’ 若有善, 明言之曰: ‘某事善也。’ 雖六卿所爲, 三公毅然分辨之可也。" 侍講官朴世熹曰: "根本在於朝廷。 近有欲售奸術者,
                【似指投書闕內之事。】
               必有所窺覦, 冀或搖動。 若朝廷協和, 氣勢堂堂, 則必不敢然也。" 光祖曰: "臣之所啓, 豈有他意? 欲令聞之言者, 咸曰: ‘吾無奈有失乎?’, 反躬自責耳。 凡其所爲, 皆爲國而已, 焉有他意? 爲大臣者, 當萃衆見。 以爲一己之所見, 若或厭聽, 則衆論愈激。 士生一世, 所爲何事? 幼學壯行, 當憂國如家耳。 比之人作室而居, 必爲長遠之計, 恐有疎誤處, 而有人言其不締固, 則必以誠心改之。 爲相者, 平和其心, 以一國置吾度內, 雖號爲可人, 若或挾憾, 因有不平之言, 則有不善之徒, 仍以鼓煽焉。" 用漑曰: "若有挾憾者, 則其害甚大, 此必見其端也。" 光祖曰: "臣但泛論耳。" 世熹曰: "年少之士, 讀書學古, 豈有他計?" 但欲行善, 雖有過越, 想必無情, 不可以此而怒之也。
                【用漑因光祖論大臣之事, 辭色頗厲故云。】
               因大臣有不平之色, 而奸徒便欲窺覦也。" 光祖曰: "臣非指用漑, 若心和則雖因其失而糾論, 亦可因以感悟矣。" 又啓女樂之事曰: "淫穢之習, 今幾已變, 雖宰相豪富子弟, 亦不流蕩。 當此之時, 大臣誠心有爲, 則
                〔不〕
              幾何而致治(乎)
                〔矣。〕
               大臣亦可因此言, 尤加省念。" 上曰: "朝廷大小臣僚, 皆協和, 則庶有成效。 以一家言之, 父子夫妻之間, 苟無可乘之隙, 則奸無所投。 今之有奸術者, 必見隙而冀售其術也。" 光祖於是, 就上前, 極陳不可不去女樂之意, 正言梁彭孫亦繼之, 上曰: "內宴不可無樂, 中宮陳賀、受賀之時, 亦有動樂之節。 大臣、禮官, 皆曰: ‘當不去女樂, 而瞽矇亦不可獨自節(樂)
                〔奏〕
              。’ 掌樂提調以爲: ‘宜用年少之妓, 以導樂節’, 此亦不可也。" 知事李繼孟曰: "奏樂則宜用瞽矇, 但使誰導其節奏乎? 且歌宜用老妓而舞不可廢, 則當使何人舞乎? 古亦有舞(太)
                〔大〕
              夏舞勺之說。" 光祖曰: "大臣、禮官, 以此防之, 恐失大臣之道也。" 繼孟曰: "金淨以爲舞用童女, 此亦不可也。" 光祖曰: "童女, 不可以穉少者爲之, 必用十二三歲人, 則少艾之色, 尤不可近也。 此則誤料也。 導節則宜用老妓。 昔在祖宗朝, 金宗直嘗請革之矣。 有志之士, 誰不欲革? 臺諫非執偏見, 參以古人之論而啓之耳。" 用漑曰: "初議之也。 以奉懽慈殿, 不可廢樂。 祇用妓於進宴, 用畢輒出, 有何妨? 若盡廢內宴之樂則已, 不然則不可革也。" 光祖云: "盡廢之說, 似未平也。 不必用妓, 選各司婢子之解音律者, 使之奏樂, 可也。" 用漑曰: "非必衣妓服、裝妓飾而後, 謂之妓。 凡女色, 皆女樂也。 欲去者, 正論也, 臣等所啓, 乃計其情也。" 光祖曰: "但當善其事耳。 不必曰正論也, 不必曰情也。 此亦不平也。" 世熹曰: "凡郊廟之祭, 有協律郞, 以物或偃或竪, 以爲作止之節。 如是則可謂節奏也。 本館方欲議啓, 而以臺諫方論執, 姑停爾。" 上曰: "前聞所議, 以爲多數, 預定四十、五十歲之女。 果以少艾之女爲之, 則反有弊焉。" 光祖曰: "如是則似可也, 然多數定之, 猶是女樂。 此類於月攘一鷄之說。 且以老妓數人導之, 似是女史之流也。" 上曰: "亦不必衣以妓服也。" 用漑曰: "若然則必自少敎以樂矣。 是則別設一女樂矣。" 上曰: "只導奏樂節次矣。" 光祖曰: "使宮女於凡節奏, 或繫鼓以導之, 或以言傳之, 似可矣。" 上曰: "但用瞽矇, 何如乎?" 光祖曰: "古者聖人, 用瞽奏樂者, 亦各使無失業之人。 今者男瞽, 則或以占卜資活, 女瞽則無所資業, 用此奏樂, 官與之衣食, 可也。" 上曰: "宜用老妓爲導, 而但後將更選, 則亦有弊矣。" 光祖曰: "名爲女樂, 根本猶在。 昔齊人歸魯以女樂, 別無沈溺之事, 而孔子卽去之。" 用漑曰: "季桓子受之, 三日不朝, 故孔子去之。 今雖革妓, 而聲音猶是鄭聲也, 何益哉?" 光祖曰: "以爲聲旣不正, 而寧用妓云, 則不可也。 聲亦可正也。" 上曰: "雖用女瞽, 亦是女樂也。" 光祖曰: "廢疾之人, 不可比之於妓流, 而云女樂也。" 繼孟曰: "臣聞朔州府使李蘋, 盡心治邑, 離妻子三年, 而今乃因小過, 遽奪告身, 恐不可也。" 上曰: "告身則似不奪也。" 光祖曰: "似奪告身。" 上曰: "恐後亦如是, 故奪告身矣。" 光祖曰: "國法滋多, 如所謂受敎者, 與大臣議處何如? 夫全家入居之人, 令不得來往故居, 則或有田土之在故土者, 當入居之時, 忙未得賣, 尋此還來, 或有親死者, 豈忍不離入居之所乎? 此法亦非古法, 而中間受敎者也。
                【李蘋, 坐入居人許由出來, 被罪故云。】
              
              蘋之人物, 則未可知也, 聞其盡心治邑。" 上曰: "蘋曾呈辭狀矣。 今者受敎滋多, 新法太繁, 亦宜刪削。" 光祖曰: "雖罪之小者, 或杖八十、七十, 若一切皆如法制, 則民無所措手足。 昔漢
              高約法三章, 秦民大悅; 光武中興, 盡除王莾之法, 民亦大悅。 近來各司官員, 便以己意, 啓請受敎, 此何等法也?" 上曰: "我國事大以誠。 聞中原自去年皇帝遠巡宣府。 遣使臣候問何如?" 用漑曰: "天子蒙塵, 則果可候問, 但此特私行耳。 雖遣使臣, 朝廷必寢, 而不達於天子之所。" 繼孟曰: "臣曾赴北京, 見皇帝乘夜或出, 群臣亦不知所歸, 或數日而後知之。" 光祖曰: "今若遣人, 則有似乎彰過焉。" 上曰: "果非以法駕巡行, 宜勿遣使臣也。" 光祖曰: "今者中原板蕩, 但不殺戮, 朝廷猶有舊臣, 故能扶持也。" 上命只罷李蘋職, 不奪告身。